b'\n_START_ARTICLE_\nJanez O\xc5\xbebolt\n_START_SECTION_\n\xc5\xbdivljenjepis\n_START_PARAGRAPH_\nOdra\xc5\xa1\xc4\x8dal je v Starem trgu pri Lo\xc5\xbeu, kjer je obiskoval osnovno \xc5\xa1olo. Srednjo strojno \xc5\xa1olo je zaklju\xc4\x8dil v Postojni, kasneje je ob delu \xc5\xa1tudiral na Fakulteti za organizacijske vede. Leta 2009 je opravil magisterij na Fakulteti za management v Kopru._NEWLINE_\xc5\xa0e vedno je v biatlonu aktiven kot funkcionar - predsednik strokovnega sveta biatlonskih reprezentanc - in trener, sicer pa je zaposlen v podjetju Alpod. Z dru\xc5\xbeino \xc5\xbeivi v Begunjah pri Cerknici. V letu 2011 je kandidiral na dr\xc5\xbeavnozborskih volitvah na Listi Zorana Jankovi\xc4\x87a - Pozitivna Slovenija.\n_START_SECTION_\n\xc5\xa0port\n_START_PARAGRAPH_\n\xc5\xbde pri \xc5\xa1estih letih se je za\xc4\x8del ukvarjati s smu\xc4\x8darskim tekom, z biatlonom pa pri dvanajstih. Treniral je v doma\xc4\x8dem Smu\xc4\x8darskem klubu Kovinoplastika Lo\xc5\xbe in zanj tekmoval do konca kariere. S petnajstimi leti je pri\xc5\xa1el v dr\xc5\xbeavno biatlonsko reprezentanco takratne Jugoslavije, kasneje Slovenije, kjer je bil do konca kariere leta 2006. V \xc4\x8dasu aktivnega tekmovanja je bil od leta 1991 zaposlen v \xc5\xa1portni enoti Slovenske vojske kot profesionalni \xc5\xa1portnik \xe2\x80\x93 biatlonec._NEWLINE_O\xc5\xbebolt je za Slovenijo nastopil na petih zimskih Olimpijskih igrah: na Zimskih olimpijskih igrah 1992 v Albertvillu, Zimskih olimpijskih igrah 1994 v Lillehammerju, Zimskih olimpijskih igrah 1998 v Naganu, Zimskih olimpijskih igrah 2002 v Salt Lake Cityju ter na Zimskih olimpijskih igrah 2006 v Torinu, kjer je nastopal tako v individualni kot v ekipni konkurenci._NEWLINE_V svetovnem pokalu je tekmoval 18 let, njegova najvi\xc5\xa1ja uvrstitev je 7. mesto.\n_START_SECTION_\nNajbolj\xc5\xa1i rezultati\n_START_PARAGRAPH_\n9. mesto v teku na 10\xc2\xa0km na Zimskih olimpijskih igrah v Lillehammerju 1994, 2. mesto na svetovnem poletnem prvenstvu, svetovni voja\xc5\xa1ki prvak, 3. mesto s \xc5\xa1tafeto v svetovnem pokalu, ve\xc4\x8dkratni dr\xc5\xbeavni prvak (1994, 1997, 2001, 2003, 2006).'